กสทช. ขยายระยะเวลาการขอรับเอกสารเข้าร่วมการประมูลสิทธิในการเข้าใช้วงโคจรดาวเทียม
นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) กล่าวว่า หลังจากที่  กสทช. กำหนดวันจัดการประมูลสำหรับการอนุญาตให้ใช้สิทธิในการเข้าใช้วงโคจรดาวเทียมในลักษณะจัดชุด (Package) ล่าสุดมีเพียงบริษัทเดียวที่ยื่นเอกสารเข้าร่วมการคัดเลือก ดังนั้นเพื่อเปิดโอกาสให้ผู้ที่สนใจเข้าร่วมเพิ่มเติมจึงจัดให้มีกำหนดการใหม่ โดยวันที่ 8 กรกฎาคม - 6 สิงหาคม 2564 เปิดให้มีการรับเอกสารการคัดเลือกเพิ่มเติม วันที่ 9 สิงหาคม 2564 จัดการประชุมสัมมนาเพื่อชี้แจงกระบวนการประมูลและกรอกแบบคำขอรับอนุญาต วันที่ 11 สิงหาคม 2564 ผู้ประสงค์ขอรับอนุญาตยื่นคำขอรับอนุญาตและวางหลักประกันการขอรับอนุญาตวันที่ 18 สิงหาคม 2564 ประกาศรายชื่อผู้ที่ผ่านคุณสมบัติเป็นผู้เข้าร่วมการคัดเลือก วันที่ 24 สิงหาคม 2564 ประกาศรายชื่อผู้เข้าร่วมการคัดเลือกที่ผ่านเกณฑ์ข้อเสนอด้านประสบการณ์และความสามารถด้านการเงิน เพื่อเป็นผู้เข้าร่วมการประมูล วันที่ 25 สิงหาคม 2564 จัดการประชุมสัมมนาเพื่อชี้แจงขั้นตอนการประมูลและการประมูลรอบสาธิต และวันที่ 28 สิงหาคม 2564 เป็นวันประมูลการจัดการประมูลการอนุญาตฯ ดังกล่าว จัดขึ้นเนื่องจากประเทศไทยมีความจำเป็นต้องรักษาไว้ซึ่งสิทธิในการเข้าใช้วงโคจรดาวเทียม เพราะหากถูก ITU ตรวจสอบแล้วพบว่าไม่ได้มีการใช้สิทธิในการเข้าใช้วงโคจรดาวเทียมที่ได้รับจริงภายในระยะเวลาที่กำหนดหรือไม่ได้ใช้งานอย่างต่อเนื่อง อาจเกิดความเสี่ยงถูกยกเลิกสิทธิในการเข้าใช้วงโคจรดาวเทียมและคลื่นความถี่ที่ไม่มีการใช้งานจริงออกจากทะเบียนความถี่หลักระหว่างประเทศได้และส่งผลให้ประเทศไทยสิ้นสิทธิในการเข้าใช้วงโคจรดาวเทียมด้วย